**Anexa nr. 12 la Contract**

**CAIET DE SARCINI**

**al serviciului de transport public judeţean de persoane**

**prin curse regulate, în judeţul Călărași**

**CAPITOLUL I: Obiectul caietului de sarcini**

**Art. 1.** Prezentul caiet de sarcini stabileşte condiţiile de efectuare a serviciului de transport public judeţean de persoane, prin curse regulate, în judeţul Călărași, stabilind nivelurile de calitate şi condiţiile tehnice necesare efectuării acestui *serviciu* în condiţii de eficienţă şi siguranţă.

**Art. 2.** Prezentul caiet de sarcini a fost elaborat spre a servi drept documentaţie tehnică şi de referinţă în vederea stabilirii condiţiilor specifice de efectuare a serviciului public de transport judeţean de persoane, prin curse regulate, în judeţul Călărași, prin gestiune delegată.

**Art. 3.** Caietul de sarcini face parte integrantă din documentaţia necesară efectuării activităţilor de realizare a serviciului de transport public judeţean de persoane, prin curse regulate, în judeţul Călărași şi constituie ansamblul cerinţelor tehnice de bază.

**Art. 4. (1)** Prezentul caiet de sarcini conţine specificaţiile tehnice care definesc caracteristicile referitoare la nivelul calitativ, tehnic şi de performanţă şi siguranţă în exploatare.

**(2)** Caietul de sarcini precizează reglementările obligatorii referitoare la protecţia muncii, prevenirea şi stingerea incendiilor şi protecţia mediului, care trebuie respectate pe parcursul efectuării serviciului public de transport judeţean de persoane prin curse regulate, în judeţul Călărași.

**Art. 5.** Terminologia utilizată este cea prevăzută în *Regulamentul pentru efectuarea serviciului de transport public judeţean de persoane prin curse regulate, în judeţul Călărași,* elaborat de autoritatea judeţeană de transport şi aprobat prin hotărâre a consiliului judeţean.

**CAPITOLUL II: Cerinţe organizatorice minimale**

**Art. 6.** Operatorii serviciilor de transport public judeţean de persoane prin curse regulate, în judeţul Călărași, vor asigura:

1. numărul şi tipul corespunzător de mijloace de transport necesare realizării programului de circulaţie şi care satisfac condiţiile impuse privind siguranţa circulaţiei, confortul pasagerilor şi protecţia mediului;
2. numărul de mijloace de transport pentru înlocuirea celor care efectuează cursele cuprinse în programul de circulaţie, în cazul apariţiei unor defecţiuni ale acestora;
3. respectarea reglementărilor legale privind omologarea, înmatricularea/înregistrarea şi efectuarea inspecţiilor tehnice periodice/reviziilor tehnice periodice pentru mijloacele de transport propuse pentru efectuarea serviciului;
4. operaţiile de întreţinere şi reparaţii necesare parcului de mijloace de transport, stabilit prin contractul de atribuire a gestiunii, cu respectarea reglementărilor legale în vigoare privind efectuarea acestor activităţi (autorizarea operatorului economic, baza tehnico-materială, personalul utilizat etc.);
5. menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;
6. condiţii pentru spălarea, salubrizarea şi dezinfectarea mijloacelor de transport;
7. spaţii în suprafaţă suficientă pentru parcarea mijloacelor de transport;
8. dispecerat şi dotări speciale pentru urmărirea şi coordonarea în trafic a mijloacelor de transport, de intervenţie şi de depanare;
9. personal calificat şi vehicule de intervenţie operativă;
10. respectarea prevederilor legale în vigoare privind angajarea, desemnarea, pregătirea profesională, examinarea medicală şi psihologică a persoanelor cu funcţii care concură la siguranţa circulaţiei;
11. asigurarea pasagerilor şi a bagajelor acestora pentru riscurile ce cad în sarcina operatorului de transport;
12. respectarea capacităţilor de transport şi a programelor de circulaţie impuse prin contractul de atribuire a gestiunii;
13. menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;
14. respectarea indicatorilor de performanţă şi de calitate stabiliţi prin contractul de delegare a gestiunii şi precizaţi în regulamentul serviciului de transport public judeţean elaborat de autoritatea judeţeană de transport şi aprobat prin hotărâre a consiliului judeţean;
15. furnizarea către Consiliul Judeţean Călărași, a informaţiilor solicitate şi accesul la toate informaţiile necesare, în vederea verificării şi evaluării funcţionării şi dezvoltării serviciului de transport public judeţean;
16. realizarea unui sistem de evidenţă a sesizărilor şi reclamaţiilor şi de rezolvare operativă a acestora;
17. statistica accidentelor şi analiza acestora;
18. aplicarea de metode performante de management care să conducă la reducerea costurilor de operare;
19. respectarea reglementărilor legale în vigoare din domeniul transporturilor;
20. respectarea legislaţiei în vigoare privind protecţia muncii, protecţia mediului, prevenirea şi combaterea incendiilor;
21. planificarea inspecţiilor tehnice periodice astfel încât să fie asigurat în fiecare zi numărul de vehicule necesar pentru acoperirea curselor cuprinse în programul de circulaţie;
22. alte condiţii specifice stabilite de Consiliul Judeţean Călărași.

**Art. 7.** Obligaţiile şi răspunderile personalului cu funcţii care concură la siguranţa circulaţiei sunt cuprinse în Regulamentul serviciului de transport public judeţean de persoane prin curse regulate în judeţul Călărași elaborat de autoritatea județeană de transport și aprobat prin hotărâre a consiliului județean.

**Art. 8.** În contractele de delegare a gestiunii serviciului de transport se vor preciza condițiile de realizare a investițiilor, precum și a altor cheltuieli pe care le va efectua operatorul/operatorii serviciului de transport public județean prin curse regulate, specificându-se modul de aprobare și decontare a acestora în cadrul relațiilor contractuale dintre consiliul județean și operatorul/operatorii serviciului de transport public județean.

**CAPITOLUL III: Sistemul de transport public județean de persoane prin curse regulate în județul Călărași**

**Art. 9.** Operatorul/operatorii de transport rutier are/au dreptul să efectueze, în condiţiile legislaţiei în vigoare, transport rutier public judeţean prin curse regulate, în aria administrativ-teritorială a judeţului Călărași.

**Art. 10.** Operatorul/operatorii de transport are/au obligaţia să efectueze serviciul de transport public judeţean de persoane prin curse regulate, cu respectarea programului de transport, care conţine condiţiile specifice privind traseele, perioadele şi programul de circulaţie, capacitatea mijloacelor de transport, numărul mijloacelor de transport necesare, anexă la contractul de delegare a gestiunii serviciului de transport public judeţean de persoane prin curse regulate.

**Art. 11.** Denumirea staţiilor şi amplasarea lor pentru fiecare traseu sunt prezentate în *Anexa nr. 2* la prezentul caiet, respectiv *Graficele de circulație*.

**Art. 12.** În vederea realizării unui sistem de transport public judeţean de persoane pe raza administrativ-teritorială a judeţului Călărași, care să asigure deplasarea călătorilor în condiţii de siguranţă a circulaţiei rutiere şi pietonale, confort, regularitate şi continuitate, operatorul de transport trebuie să îndeplinească următoarele cerinţe:

1. să utilizeze pe timpul executării transportului placa de traseu, plasată la loc vizibil în faţa mijlocului de transport, cu indicarea executantului şi a caracterului cursei şi nominalizarea capetelor de traseu între care se execută cursa respectivă sau panou de afişaj electronic care să cuprindă cel puţin aceleaşi informaţii ca şi placa de traseu. Elementele de informare menţionate anterior vor fi iluminate corespunzător pe timp de noapte sau în condiţii de vizibilitate scăzută[[1]](#footnote-1);
2. în salonul mijlocului de transport se va asigura informarea publicului călător prin mijloace vizuale şi sonore cu privire la denumirea staţiei care urmează şi la legăturile cu alte mijloace de transport public judeţean de persoane;
3. să asigure afișarea în salonul mijlocului de transport a numelui conducătorului acestuia, a hărţii schematice care să permită vizualizarea traseului şi a reţelei de trasee, a instrucţiunilor privind modul de desfăşurare a transportului, a obligaţiilor publicului călător şi a altor informaţii de utilitate publică privind transportul, stabilite prin reglementările în vigoare;
4. să asigure vânzarea legitimaţiilor/abonamentelor de călătorie în toate staţiile stabilite de comun acord cu Consiliul Județean nominalizate în anexa la contractul de delegare a gestiunii;
5. în staţiile din programul de circulație, să asigure afişarea codului traseului, a intervalelor de succedare a curselor, precum şi a hărţilor simplificate cu indicarea traseelor şi staţiilor pentru informarea publicului călător;
6. să emită abonamente de călătorie cu respectarea reglementărilor în vigoare, inclusiv pentru categoriile sociale care beneficiază de reduceri ale costului abonamentului;
7. să asigure accesul liber şi nediscriminatoriu la transport, în baza documentelor stabilite de reglementările legale în vigoare, al persoanelor care beneficiază de facilităţi/gratuităţi la transport;
8. să asigure transportul gratuit al copiilor sub 5 ani;
9. mijlocul de transport trebuie să aibă locuri rezervate pentru persoane cu handicap, bătrâni, femei însărcinate, persoane cu copii în braţe;
10. să supravegheze urcarea şi coborârea călătorilor, mijlocul de transport să nu pornească din staţii cu uşile deschise sau cu călători aflați pe scările acestuia, precum şi cu călători agăţaţi de exteriorul caroseriei;
11. să nu admită la transport în salonul mijlocului de transport materii mirositoare, inflamabile, butelii de aragaz, tuburi de oxigen sau alte gaze, butoaie cu carbid, materiale explozibile, produse caustice ori acide, alte materiale sau obiecte care, prin format ori dimensiune, pot produce daune, vătămări corporale sau, prin natura materialului, pot murdări ori alte obiecte sau mărfuri interzise la transportul public;
12. să nu îmbarce călători peste capacitatea maximă admisă a mijlocului de transport, exprimată prin număr de locuri pe scaune;
13. să asigure spaţiile necesare pentru bagajele de mână ale călătorilor;
14. să îmbarce/debarce călători numai în staţiile special amenajate, prevăzute în programul de circulaţie;
15. să utilizeze numai legitimaţii/abonamente de călătorie cu regim special, agreate de U.A.T. Județul Călărași;
16. să nu permită transportul călătorilor decât pe bază de legitimaţii/abonamente de călătorie valabile sau alte documente prevăzute de reglementările legale în vigoare;
17. să asigure călătorii şi bagajele acestora pentru riscurile care cad în sarcina operatorului de transport;
18. să ţină evidenţa curselor sosite şi plecate, la fiecare capăt de linie;
19. să asigure informarea anticipată a publicului călător în legătură cu modificarea/suspendarea programului de circulaţie sau a unui traseu, în caz de forţă majoră;
20. să asigure, zilnic şi ori de câte ori este nevoie, salubrizarea, spălarea şi dezinfectarea mijloacelor de transport;
21. să asigure condiţiile de execuţie a transportului în condiţii de regularitate, siguranţă şi confort;
22. mijloacele de transport trebuie să fie echipate cu instalaţie de încălzire/condiţionare a aerului în stare de funcţionare;
23. mijloacele de transport trebuie să aibă un aspect estetic corespunzător;
24. pe părţile laterale ale mijlocului de transport va fi inscripţionată denumirea executantului transportului;
25. la bordul mijlocului de transport trebuie să existe mijloace pentru prevenirea şi combaterea incendiilor, precum şi ciocan pentru spart geamurile în caz de necesitate;
26. mijloacele de transport trebuie să aibă inspecţia tehnică periodică sau, după caz, revizia tehnică periodică efectuată la termen;
27. mijloacele de transport trebuie să îndeplinească condiţiile impuse de legislaţia în vigoare privind siguranţa circulaţiei şi protecţia mediului;
28. să fundamenteze necesarul anual de fonduri pentru investiţii din surse proprii, precum și diferența de tarif pentru protecție socială, conform legislației în vigoare, pentru a fi supuse aprobării Consiliului Județean Călărași;
29. să elaboreze bugetul privind întreţinerea curentă, reparaţiile curente şi accidentale la bunurile concesionate/închiriate de la concedent, conform programelor de întreţinere, reparaţii, dotări şi investiţii aprobate de acesta[[2]](#footnote-2) - Nu este cazul
30. să asigure informarea permanentă a călătorilor cu privire la traseele, programele de circulaţie deservite, tarifele aplicate, precum şi modificarea acestora;
31. să aplice normele de protecţie a muncii specifice activităţii desfăşurate în cadrul serviciului contractat;
32. să asigure finanţarea pregătirii profesionale şi efectuarea examinărilor medicale şi psihologice ale propriilor angajaţi;
33. să elaboreze strategii de management care să conducă la reducerea costurilor de operare, inclusiv prin aplicarea procedurilor concurențiale impuse de normele legale în vigoare privind achizițiile de lucrări sau bunuri și la gstionarea serviciului public pe criterii de competitivitate și eficiență economică;
34. să prezinte programe pentru dezvoltarea, modernizarea şi exploatarea eficientă a bazei tehnico-materiale aferente serviciului prestat;
35. alte condiţii specifice stabilite de Consiliul Judeţean Călărași, după caz.

**Anexa nr. 1** la Caietul de sarcini al serviciului de transport public judeţean de persoane prin curse regulate, în judeţul Călărași - **Programul de transport public judeţean de persoane prin curse regulate 2023-2032 în judeţul Călărași**

**Anexa nr. 2** la Caietul de sarcini al serviciului de transport public judeţean de persoane prin curse regulate, în judeţul Călărași – **Grafice de circulaţie**

1. Acest articol reprezintă adaptarea art. 12 pct.1 din Caietul de sarcini-cadru aprobat prin Ordinul nr.972/2007 aplicabil în cazul transportului public local de persoane la specificul serviciului de transport persoane a cărei gestiune se deleagă, respectiv transport public județean de persoane prin curse regulate [↑](#footnote-ref-1)
2. Acest articol nu se aplică, deoarece Consiliul Județean Călărași nu concesionează/ nu închiriază bunuri operatorilor de transport [↑](#footnote-ref-2)